MAJOR วิ่งฉิว 4% ลุ้นกำไรปี 62 ทำนิวไฮรอบ 5 ปี รับกระแส “Avengers Endgame” ดันรายได้พุ่ง!
MAJOR วิ่งฉิว 4% ลุ้นกำไรปี 62 ทำนิวไฮรอบ 5 ปี รับกระแส “Avengers Endgame” ดันรายได้พุ่ง! โดย ณ เวลา 10.11 น. อยู่ที่ระดับ 28 บาท บวก 1 บาท หรือ 3.70% สูงสุดที่ระดับ 28 บาท ต่ำสุดที่ระดับ 27.50 บาท ด้วยมูลค่าการซื้อขาย 86.48 ล้านบาท
25 เม.ย. 2562

ผู้สื่อข่าวรายงานว่า ราคาหุ้น บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ณ เวลา 10.11 น. อยู่ที่ระดับ 28 บาท บวก 1 บาท หรือ 3.70% สูงสุดที่ระดับ 28 บาท ต่ำสุดที่ระดับ 27.50 บาท ด้วยมูลค่าการซื้อขาย 86.48 ล้านบาท

ด้านบล.ฟินันเซีย ไซรัส ระบุในบทวิเคราะห์ฯแนะ “ซื้อ” หุ้น MAJOR ให้ราคาเป้าหมาย 31 บาท (DCF) หลังความร้อนแรงของ Avengers Endgame น่าจะทำให้เป็นหนังที่ทำรายได้เปิดตัวสูงสุดเป็นประวัติการณ์ และคาดว่ารายได้ตลอดเวลาเข้าฉายสูงกว่าภาคก่อนที่ทำรายได้ 420 ล้านบาท
นอกจากนั้น ยังมีหนังที่ทำรายได้เกิน 100 ลบ.ถึง 5 เรื่องในไตรมาส 1/62 และมี line-up หนังที่แข็งแกร่งตลอดทั้งปี ทำให้คาดว่าการเติบโตของกำไรปกติในปีนี้จะสูงสุดในรอบ 5 ปีที่ 21% เป็น 1,173 ล้านบาท เป็นเม็ดเงินที่สร้างสถิติสูงสุด ขณะที่ด้านราคาหุ้นพักฐานจน PE ลดจาก 24 เท่า เหลือ 22 เท่า เปิด upside อีกครั้ง